I.
Predkladacia správa
k správe o stave zavedenia a využívania európskej značky zhody s európskou normou KEYMARK v Slovenskej republike
Uznesením vlády Slovenskej republiky č. 194/2005 bol schválený projekt na zavedenie európskej značky zhody s európskou normou – KEYMARK na národnej úrovni. Týmto uznesením bolo predsedovi Úradu pre normalizáciu, metrológiu a skúšobníctvo SR (ÚNMS SR) uložené do 30. júna 2005 poveriť Slovenský ústav technickej normalizácie (SÚTN) koordináciou pri zavádzaní a spravovaním certifikačného systému európskej značky zhody KEYMARK v Slovenskej republike a vyčleniť pre SÚTN potrebné finančné prostriedky.
Predsedovi ÚNMS SR bolo ďalej uložené do 30. júna 2006 predložiť správu o zavedení a využívaní certifikačného systému európskej značky zhody KEYMARK v SR. V správe sú uvedené všetky aktivity, ktoré boli vykonané, aby sa úlohy a predpoklady uvedené v projekte naplnili.
SÚTN bol poverený koordináciou a vykonávaním všetkých činností spojených so zavádzaním európskej certifikačnej značky zhody KEYMARK a spravovaním tohto certifikačného systému v SR.
Bolo vykonané množstvo prednášok, zorganizovaných niekoľko seminárov a vydané propagačné materiály a brožúry na informovanie a vzbudenie záujmu medzi výrobcami, certifikačnými orgánmi Slovenskej republiky a spotrebiteľmi o túto značky s dôrazom na pridanú hodnotu, ktorú najmä spotrebiteľom kupujúcim výrobky ponúka. Bolo uverejnených niekoľko článkov v slovenských denníkoch. Trvale sú informácie o značke KEYMARK sprístupnené na webovej stránke SÚTN.
Administratívne sú licencie na používanie značky KEYMARK pripravené prostredníctvom dohody (Assignment Agreement) medzi SÚTN a Európskym výborom pre normalizáciu (CEN), ktorý je jedným z vlastníkov značky KEYMARK a tiež pripraveným návrhom zmluvy medzi SÚTN a národným certifikačným orgánom, ktorá ho oprávňuje udeľovať značku KEYMARK výrobcovi. Napriek tejto skutočnosti značku KEYMARK ešte žiaden zo slovenských certifikačných orgánov výrobcom neudeľuje. Je to spôsobené situáciou na európskej úrovni, kde kvôli rozdielnym postupom CEN a Európskeho výboru pre normalizáciu v elektrotechnike (CENELEC) pri udeľovaní práva na používanie značky KEYMARK certifikačným orgánom a rozdielom vo význame značky KEYMARK pre používateľov sa pristúpilo k revízii vnútorných pravidiel CEN/CENELEC. Tieto by mali byť schválené na valných zhromaždeniach obidvoch organizácií konaných od 6. do 8. júna 2006. SÚTN prostredníctvom svojich delegátov na zasadnutiach riadiacich orgánov týchto organizácií, ktoré sú zodpovedné za koordináciu certifikačných aktivít na európskej úrovni, aktívne pripomienkoval text nových pravidiel so snahou zabezpečiť čo najpriaznivejšie podmienky pre možnosť zapojenia sa slovenských certifikačných orgánov do certifikačných systémov KEYMARK aj na európskej úrovni.
Súčasná situácia je taká, že v elektrotechnickej oblasti CENELEC nepovolil existenciu žiadnej inej certifikačnej skupiny okrem existujúcej schémy KEYMARK na certifikáciu bezpečnosti domácich elektrotechnických spotrebičov. Ktorýkoľvek národný certifikačný orgán usilujúci sa o možnosť používať certifikačnú značku KEYMARK na elektrotechnickom výrobku, musí sa stať členom tejto schémy. Žiadne individuálne licencie CENELEC neposkytuje. Prijatie do tejto skupiny je však viazané na vysoké poplatky, ktoré žiaden slovenský certifikačný orgán nie je schopný pokryť z vlastných zdrojov. Z toho vyplýva, že bez pomoci napr. zo štátneho rozpočtu neexistuje možnosť certifikovať značkou KEYMARK elektrotechnické výrobky slovenským certifikačným orgánom. Členmi tejto schémy sú napríklad Česká republika, Maďarsko a Slovinsko.
Podobná situácia je v oblasti tepelnoizolačných materiálov, kde členstvo v európskej certifikačnej schéme KEYMARK podlieha poplatkom.
V prípade, že nové vydanie vnútorných pravidiel zachová súčasné podmienky na udeľovanie licencie na používanie európskej značky KEYMARK, v záujme naplnenia koncepcie štátnej politiky v oblasti skúšobníctva, podľa ktorej jednou z úloh štátu je podporovať konkurencieschopnosť slovenských skúšobní rozširovaním dobrovoľného skúšania a certifikácie výrobkov a propagovaním a realizovaním dobrovoľných značiek zhody výrobkov s STN, EN a ISO normami, je potrebné v daných prípadoch podporiť presadenie sa slovenských skúšobní prostredníctvom všeobecne akceptovanej európskej značky zhody s európskymi normami KEYMARK aj vyčlenením finančných prostriedkov na úhradu jednorazových členských poplatkov v európskych schémach KEYMARK. Po zrušení povinnej certifikácie im uplatnenie sa na európskej úrovni môže pomôcť udržať súčasnú zamestnanosť.
Zo správy ďalej vyplýva, že SÚTN ako koordinátor a správca certifikačného systému na národnej úrovni je pripravený okamžite podpisovať s certifikačnými orgánmi zmluvy, ktoré ich oprávňujú dávať značku KEYMARK na výrobky, a administrovať celý systém na národnej úrovni. S niektorými už prebehli rokovania, ale čaká sa na schválenie nových pravidiel na európskej úrovni.
Materiál bol zaslaný na medzirezortné pripomienkové konanie a neboli vznesené žiadne pripomienky k obsahu. Materiál sa predkladá bez rozporov.